<poem>
ଭଇରବୀ ଡାକ ଦେବ ଲୋ ବଉଳ
ଜାଣ ଏ ଅଳପ ଦିନେ ,
ମାଳିକା ବଚନ ନ’ ହୋଇବ ଆନ
ଦେଖିବୁ ଦୁଇ ନୟନେ I୧I
ଆକାଶୁ ବଜ୍ର ପଡିବଲୋ ବଉଳ
ଜାଳିଦେବ ଭୂମଣ୍ଡଳ ,
ଶ୍ରୀ ଜଗନ୍ନାଥଙ୍କ ରତ୍ନଚାନ୍ଦୁଆରେ
ଲାଗିବ ସେ ଯେ ଅନଳ I୨I
ସାତ ଦିନ ଯେ ଅନ୍ଧାର ଲୋ ବଉଳ
ସୂର୍ଯ୍ୟ ନ’ ହୋଇବ ଦେଖା ,
ଶୃଗାଳ କୁକୁର ଘରେ ପଶି ଯିବେ
କେହି ନ’ କରିବେ ରକ୍ଷା I୩I
ଗ୍ରାମ ହେବ ମଡାଭୂଇଁ ଲୋ ବଉଳ
ଯୋଗ୍ନୀଗଣ ଯିବେ ଘେରି ,
ମଡ ମଡ କରି ହାଡ ଚୋବାଇବେ
ଦେଶ ହେବ ହତଶିରୀ I୪I
ଶାରଳା କରିବେ କୂଟ ଲୋ ବଉଳ
କଟକେ ଲାଗିବ ଗୋଳ ,
କାଳିଆବୋଦାରେ ବାରହାତ ଖଣ୍ଡା
ବାହାରିବ ସେହି ବେଳ I୫I
ଚିତ୍ତଳ ମାଛର କଣ୍ଟା ଲୋ ବଉଳ
ବଉଳା କୁମ୍ଭୀର ହାଡ ,
ବିରଜା ମଣ୍ଡଳେ କବାଟ ହୋଇବ
ଏ କଥା ହୋଇବ ଦୃଢ I୬I
ପାତାଳୁ କାଳିକା ଆସିଲୋ ବଉଳ
ମର୍ତ୍ତ୍ୟରେ ଖେଳିବେ ଖେଳ ,
ସମ୍ବଲପୁରର ମାତା ସମ୍ବଲାଇ
ଭକ୍ତକୁ କରିବେ କୋଳ I୭I
ମାତା ଦୁର୍ଗା ଦେବୀ ଦୁର୍ଗତି ନାଶିନୀ
ଭିନ୍ନ ଭିନ୍ନ ତାଙ୍କ ରୂପ ,
ସେତେବେଳେ ହସ୍ତେ ଖପର ଧରିଣ
ପାପୀଙ୍କୁ କରିବେ ହତ I୮I
କଳଙ୍କି ରୂପକୁ ଧରିଲୋ ବଉଳ
କଳା ଧଳା ଘୋଡା ଚଢି ,
କୃଷ୍ଣ ବଳରାମ ମ୍ଳେଚ୍ଛ ସଂହାରିଣ
କରିବେ ଶୂନ୍ୟରେ ରଡି I୯I
ସେହିଠାରୁ ସତ୍ୟ କଳିଲୋ ବଉଳ
ଦେଖିବୁ ବେନି ନୟନେ ,
ଗର୍ବୀ ଲୋକମାନେ ଟାହି କରୁଥିବେ
ଏ ‘ କଥା ଶୁଣି ଶ୍ରବଣେ I୧୦I
ଏ ପାପ ସଂସାରୁ ଯେବେ ତରିଯିବ
ଭଜ ହରେ କୃଷ୍ଣ ନାମ ,
ପିଲା ହାଡିଦାସ ଲେଖିଲା ଏ ପଦ
ସୁମରି ପ୍ରଭୁଙ୍କ ନାମ I୧୧I</poem>
ଅଚ୍ୟୁତାନନ୍ଦ ଦାସଙ୍କ ମାଳିକା
ବାହୁଡ଼ା ଦାସ ମାଳିକା
ଯଶୋବନ୍ତ ଦାସଙ୍କ ମାଳିକା
ହାଡ଼ିଦାସଙ୍କ ମାଳିକା